ระเบียบกรมการขนส่งทางบก ว่าด้วยการผ่อนชำระภาษีค้างตามกฎหมายว่าด้วยการขนส่งทางบก พ.ศ. ๒๕๔๖

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการผ่อนชำระภาษีค้าง
ตามกฎหมายว่าด้วยการขนส่งทางบก
พ.ศ. ๒๕๔๖[๑]
 

เพื่อให้การปฏิบัติเกี่ยวกับการผ่อนชำระภาษีค้าง
ตามพระราชบัญญัติการขนส่งทางบก พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการขนส่งทางบก (ฉบับที่
๑๐) พ.ศ. ๒๕๔๖ เป็นไปด้วยความเรียบร้อยและเหมาะสม
อาศัยอำนาจตามความในมาตรา ๘๖/๓ วรรคสอง
แห่งพระราชบัญญัติการขนส่งทางบก พ.ศ.
๒๕๒๒ แก้ไขเพิ่มเติมโดยพระราชบัญญัติการขนส่งทางบก (ฉบับที่
๑๐) พ.ศ. ๒๕๔๖
และมาตรา ๕ แห่งพระราชบัญญัติการขนส่งทางบก (ฉบับที่ ๑๐) พ.ศ. ๒๕๔๖ อธิบดีกรมการขนส่งทางบกจึงวางระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบกรมการขนส่งทางบก
ว่าด้วยการผ่อนชำระภาษีค้าง ตามกฎหมายว่าด้วยการขนส่งทางบก พ.ศ. ๒๕๔๖

ข้อ
๒
ระเบียบนี้ให้ใช้บังคับตั้งแต่วันที่ ๑ กันยายน ๒๕๔๖ เป็นต้นไป

ข้อ
๓ บรรดาระเบียบ คำสั่ง หรือหนังสืออื่นใดที่ขัดแย้งกับระเบียบนี้ให้ใช้ระเบียบนี้แทน

ข้อ
๔ ภาษีที่ขอผ่อนชำระตามระเบียบนี้
หมายถึง รถประจำปีที่ค้างชำระตามพระราชบัญญัติการขนส่งทางบก พ.ศ. ๒๕๒๒ และให้รวมถึงเงินเพิ่มด้วย

ข้อ
๕ การยื่นขอผ่อนชำระภาษีค้าง
เจ้าของรถหรือผู้ครอบครองรถที่จะขอผ่อนชำระภาษีค้างสามารถทำความตกลงเป็นหนังสือต่อนายทะเบียน
ณ สำนักงานที่รถนั้นอยู่ในความรับผิดชอบพร้อมด้วยหลักฐาน ดังนี้
๕.๑
หนังสือแสดงการจดทะเบียนรถ (ถ้ามี)
๕.๒
ภาพถ่ายบัตรประจำตัวประชาชน หรือภาพถ่ายหนังสือรับรองการจดทะเบียนนิติบุคคล
กรณีผู้ขอผ่อนชำระภาษีเป็นนิติบุคคล
๕.๓
หนังสือมอบอำนาจ กรณีผู้ขอผ่อนชำระภาษีไม่ได้ดำเนินการด้วยตนเอง

ข้อ
๖ การขอผ่อนชำระภาษีค้าง
เมื่อเจ้าหน้าที่ได้รับเรื่องขอผ่อนชำระภาษีค้างแล้ว
ให้ดำเนินการ ดังนี้
๖.๑
ตรวจสอบและคำนวณจำนวนเงินภาษีรถประจำปีที่ค้างชำระและเงินเพิ่ม (ถ้ามี)
๖.๒
จัดทำหนังสือขอผ่อนภาษีรถประจำปีค้างชำระ จำนวน ๒ ฉบับ แยกเป็นต้นฉบับและสำเนา
บัญชีรายการผ่อนภาษีรถค้างชำระและบัตรรายการผ่อนภาษีรถค้างชำระ
และให้ผู้ขอผ่อนชำระภาษีลงลายมือชื่อในหนังสือขอผ่อนภาษีรถประจำปีค้างชำระ
การกำหนดจำนวนเงินภาษีที่ต้องชำระบางส่วนขณะทำความตกลงจำนวนงวดที่ผ่อนชำระและจำนวนเงินที่ผ่อนชำระแต่ละงวด
ให้เป็นไปตามความในข้อ ๗
๖.๓
จัดเก็บเงินค่าภาษีค้างบางส่วนตามที่กำหนดไว้ในข้อ ๗.๑
และออกใบเสร็จรับเงิน
๖.๔
บันทึกรายการในสำเนาหนังสือแสดงการจดทะเบียนรถ และหนังสือแสดงการจดทะเบียนรถ (ถ้ามี) ด้วยข้อความหรือประทับตรายาง ดังนี้
๖.๔.๑ รถที่ค้างชำระภาษีอยู่ในวันที่ ๒๘ กรกฎาคม ๒๕๔๖ ให้ใช้ข้อความว่า
อนุญาตให้ผ่อนชำระภาษีค้าง
รวม.งวด
  ตาม ม. ๕ แห่ง
พ.ร.บ. การขนส่งทางบก (ฉบับที่
  ๑๐)
พ.ศ. ๒๕๔๖

๖.๔.๒ รถที่ค้างชำระภาษีตั้งแต่วันที่ ๒๙ กรกฎาคม ๒๕๔๖ ให้ใช้ข้อความว่า
อนุญาตให้ผ่อนชำระภาษีค้าง
จำนวน..งวด
  ตาม ม. ๘๖/๓ แห่ง
พ.ร.บ. การขนส่งทางบก พ.ศ. ๒๕๒๒

๖.๕
นำเสนอนายทะเบียนลงนามเอกสารในข้อ ๖.๒ และ ๖.๔
๖.๖
จ่ายสำเนาหนังสือขอผ่อนภาษีรถประจำปีค้างชำระ บัตรรายการผ่อนภาษีรถค้างชำระ
หนังสือแสดงการจดทะเบียนรถ (ถ้ามี)
ให้ผู้ขอผ่อนชำระภาษี
๖.๗
จัดเก็บต้นฉบับหนังสือขอผ่อนภาษีรถประจำปีค้างชำระ หลักฐานในข้อ ๕.๒ และข้อ ๕.๓ และบัญชีรายการผ่อนภาษีรถค้างชำระ
แยกไว้ต่างหากจากสำเนาหนังสือแสดงการจดทะเบียนรถ

ข้อ
๗
การกำหนดจำนวนเงินที่ต้องชำระบางส่วนขณะทำความตกลง จำนวนงวดที่ผ่อนชำระและจำนวนเงินที่ขอผ่อนชำระแต่ละงวด
ให้เป็นไปตามหลักเกณฑ์ ดังนี้
๗.๑
ในขณะทำความตกลงผู้ขอผ่อนชำระภาษีจะต้องชำระเงินค่าภาษีค้างบางส่วน
ตามที่ผู้ขอผ่อนชำระภาษีประสงค์จะชำระ แต่ต้องไม่ต่ำกว่าหนึ่งพันบาท
๗.๒
ให้กำหนดจำนวนงวดที่ผ่อนชำระเป็นรายเดือน เดือนละไม่น้อยกว่าหนึ่งครั้ง
และกำหนดระยะเวลาให้ผ่อนชำระได้สูงสุดไม่เกินสิบสองงวดและอาจขยายเวลาให้ผ่อนชำระได้
แต่รวมกันแล้วไม่เกินสิบแปดงวด ทั้งนี้
จะต้องได้รับอนุมัติจากผู้อำนวยการสำนักมาตรฐานงานทะเบียนและภาษีรถผู้อำนวยการส่วนทะเบียนรถขนส่ง
ผู้อำนวยการสำนักงานขนส่งเขตพื้นที่
ขนส่งจังหวัดหรือหัวหน้าสำนักงานขนส่งจังหวัดสาขาที่รถนั้นอยู่ในความรับผิดชอบ
แล้วแต่กรณี
๗.๓
จำนวนเงินภาษีที่ผ่อนชำระในแต่ละงวดต้องไม่ต่ำกว่าหนึ่งพันบาท
๗.๔
การกำหนดจำนวนเงินที่ผ่อนชำระแต่ละงวด ให้นำจำนวนเงินภาษีรถค้างชำระทั้งหมด
หักด้วยเงินค่าภาษีค้างที่ชำระบางส่วนในขณะทำความตกลงแล้วนำมากำหนดจำนวนงวดตามที่กำหนดไว้ในประกาศกรมการขนส่งทางบก
เรื่อง หลักเกณฑ์ วิธีการ และเงื่อนไขการผ่อนชำระภาษีค้าง
ตามพระราชบัญญัติการขนส่งทางบก พ.ศ.
๒๕๒๒ โดยเฉลี่ยเป็นจำนวนเงินเท่า ๆ กัน ทุกงวด หากมีเศษของจำนวนเงินในแต่ละงวดที่ไม่ครบหนึ่งร้อยบาท
และหรือเศษสตางค์ ให้หักออกแล้วนำไปชำระรวมไว้ในงวดสุดท้ายทั้งหมด

ข้อ
๘ การผ่อนชำระภาษีค้าง
๘.๑
ผู้ขอผ่อนชำระภาษีจะต้องแนบบัตรรายการผ่อนภาษีรถค้างชำระประกอบการขอผ่อนชำระด้วย
๘.๒
ผู้ขอผ่อนชำระภาษีจะต้องชำระภาษีที่ขอผ่อนงวดแรกภายในไม่เกินวันสิ้นเดือนของเดือนถัดจากเดือนที่มีการชำระเงินค่าภาษีค้างบางส่วน
และงวดถัดไปจะต้องชำระไม่เกินวันสิ้นเดือนของแต่ละเดือน
๘.๓
ผู้ขอผ่อนชำระภาษีจะขอชำระในคราวเดียวกันมากกว่าหนึ่งงวดก็ได้
แต่จำนวนเงินที่ขอชำระต้องเพิ่มขึ้นให้ครบเต็มตามจำนวนอัตราภาษีที่ขอผ่อนของงวดถัด
ๆ ไปนั้นด้วย
๘.๔
ผู้ขอผ่อนชำระภาษีผิดนัดไม่ผ่อนชำระภาษีติดต่อกันตั้งแต่สองงวดขึ้นไป
ผู้ขอผ่อนชำระภาษีหมดสิทธิผ่อนชำระและต้องชำระภาษีที่ค้างอยู่ทั้งหมดในคราวเดียวกัน
เว้นแต่ผู้ขอผ่อนชำระภาษีจะได้นำเงินงวดที่ผิดนัดทั้งหมดพร้อมกับงวดปัจจุบันมาชำระต่อนายทะเบียน
ณ สำนักงานที่รถนั้นอยู่ในความรับผิดชอบและจะต้องได้รับอนุญาตจากบุคคลตามข้อ ๑๒
จึงจะผ่อนชำระภาษีต่อไปได้
๘.๕
ผู้ขอผ่อนชำระภาษีผิดนัดไม่ผ่อนชำระภาษีติดต่อกันตั้งแต่สองงวดขึ้นไป
หรือผิดนัดไม่ผ่อนชำระงวดสุดท้ายเป็นเวลาเกินสองเดือนขึ้นไป ให้นายทะเบียนมีอำนาจไม่รับดำเนินการทางทะเบียนใด
ๆ เกี่ยวกับรถคันดังกล่าว เว้นแต่การแจ้งเลิกใช้รถ หรือการแจ้งไม่เสียภาษี
จนกว่าจะได้ชำระภาษีงวดที่ค้างชำระหรือภาษีงวดสุดท้ายครบถ้วนแล้ว

ข้อ
๙ สถานที่ชำระภาษีที่ขอผ่อน
๙.๑
สำนักงานที่รถนั้นอยู่ในความรับผิดชอบ
๙.๒ สำนักงานที่รถนั้นอยู่นอกเขตความรับผิดชอบ
๙.๓
ที่ทำการไปรษณีย์ของบริษัท ไปรษณีย์ไทย จำกัด ทุกแห่งทั่วประเทศ
๙.๔
ธนาคารเพื่อการเกษตรและสหกรณ์การเกษตร (ธ.ก.ส.) ทุกสาขาทั่วประเทศ
๙.๕
หน่วยงานอื่นตามที่กรมการขนส่งทางบกกำหนด
การผ่อนชำระภาษีค้าง
ณ สถานที่ตามข้อ ๙.๒ ข้อ ๙.๓ ข้อ ๙.๔ หรือข้อ ๙.๕
ผู้ขอผ่อนชำระภาษีจะต้องไม่ผิดนัดหรือผิดนัดผ่อนชำระภาษีรถได้ไม่เกินหนึ่งงวด

ข้อ
๑๐ การรับชำระภาษีที่ขอผ่อน
๑๐.๑
การรับชำระภาษีที่ขอผ่อน ณ สำนักงานที่รถนั้นอยู่ในความรับผิดชอบ ให้ดำเนินการ
ดังนี้
๑๐.๑.๑ ตรวจสอบจำนวนเงินและงวดที่ขอผ่อนชำระ หากมีงวดที่ค้างผ่อนอยู่ก่อน
ให้รับชำระตามลำดับของงวดที่ค้างไว้ก่อน
๑๐.๑.๒ จัดเก็บภาษีงวดที่ผ่อนชำระหรืองวดที่ค้างผ่อนชำระและออกใบเสร็จรับเงิน
๑๐.๑.๓
บันทึกรายการผ่อนชำระภาษีในบัญชีรายการผ่อนภาษีรถค้างชำระและบัตรรายการผ่อนภาษีรถค้างชำระ
แล้วนำเสนอนายทะเบียนลงนามพร้อมประทับตรายางชื่อ-สกุล
๑๐.๑.๔ จ่ายบัตรรายการผ่อนภาษีรถค้างชำระ
และใบเสร็จรับเงินให้ผู้ขอผ่อนชำระภาษี
๑๐.๒
การรับชำระภาษีที่ขอผ่อน ณ สำนักงานที่รถนั้นอยู่นอกเขตความรับผิดชอบให้ดำเนินการ
ดังนี้
๑๐.๒.๑ สำนักงานที่รถนั้นอยู่นอกเขตความรับผิดชอบที่รับชำระแทน ให้ดำเนินการ
ดังนี้
(๑) ดำเนินการตามข้อ ๑๐.๑.๑ และข้อ ๑๐.๑.๒
(๒)
บันทึกรายการผ่อนชำระภาษีในบัตรรายการผ่อนภาษีรถค้างชำระแล้วนำเสนอนายทะเบียนลงนาม
พร้อมประทับตรายางชื่อ-สกุล
(๓)
จ่ายบัตรรายการผ่อนภาษีรถค้างชำระและใบเสร็จรับเงินให้ผู้ขอผ่อนชำระภาษี
(๔)
จัดทำรายงานการผ่อนชำระภาษีค้างต่างสำนักงานส่งให้สำนักงานที่รถนั้นอยู่ในความรับผิดชอบในวันทำการแรกของสัปดาห์ถัดไป
พร้อมจัดเก็บสำเนาไว้ ๑ ชุด
๑๐.๒.๒ สำนักงานที่รถนั้นอยู่ในความรับผิดชอบ ให้ดำเนินการ ดังนี้
(๑) เมื่อได้รับแบบรายงานการผ่อนชำระภาษีค้างต่างสำนักงานตามข้อ
๑๐.๒.๑ (๔) แล้ว ให้ตรวจสอบความถูกต้องโดยเร็ว
(๒)
ปรับปรุงข้อมูลรายการผ่อนชำระภาษีค้างในบัญชีรายการผ่อนภาษีรถค้างชำระ
แล้วนำเสนอนายทะเบียนลงนาม พร้อมประทับตรายางชื่อ-สกุล
๑๐.๒.๓ การรับ การนำส่ง และการโอนเงินค่าภาษีที่ผ่อนชำระ ให้ถือปฏิบัติตามขั้นตอนและวิธีดำเนินการตามระเบียบสำนักทะเบียนและภาษีรถว่าด้วยการชำระภาษีรถต่างสำนักงานและการรับส่งต้นทะเบียนรถระหว่างสำนักงาน
พ.ศ. ๒๕๔๑ หรือระเบียบกรมการขนส่งทางบก
ว่าด้วยการชำระภาษีรถประจำปีต่างสำนักงานนอกเขตจังหวัดที่รถอยู่ในความรับผิดชอบ พ.ศ. ๒๕๔๖ แล้วแต่กรณี โดยอนุโลม
๑๐.๓
การรับชำระภาษีที่ขอผ่อนทางไปรษณีย์
๑๐.๓.๑ เมื่อผู้ขอผ่อนชำระภาษีแจ้งความจำนง ณ ที่ทำการไปรษณีย์
พร้อมด้วยบัตรรายการผ่อนภาษีรถค้างชำระ และซอง ๒ ซอง
โดยจ่าหน้าซองถึงผู้รับในนามสำนักมาตรฐานงานทะเบียนและภาษีรถ
สำนักงานขนส่งเขตพื้นที่สำนักงานขนส่งจังหวัดหรือสำนักงานขนส่งจังหวัดสาขา แล้วแต่กรณี
จำนวน ๑ ซอง และจ่าหน้าซองถึงผู้ขอผ่อนชำระภาษี จำนวน ๑ ซอง
แล้วให้ที่ทำการไปรษณีย์ของบริษัท ไปรษณีย์ไทย จำกัด มีหน้าที่ดำเนินการ ดังนี้
(๑)
ตรวจสอบจำนวนเงินและงวดที่ขอผ่อนชำระจากบัตรรายการผ่อนภาษีรถค้างชำระ
หากมีงวดที่ค้างผ่อนชำระอยู่ก่อนให้รับชำระตามลำดับของงวดที่ค้างไว้ก่อน
(๒)
จัดเก็บเงินภาษีงวดที่ผ่อนชำระหรืองวดที่ค้างผ่อนชำระ
(๓) บันทึกวัน เดือน ปี
ที่ชำระพร้อมลงลายมือชื่อและบันทึกหรือประทับตรา ผ่าน ปณ. ในบัตรรายการผ่อนภาษีรถค้างชำระก่อนจ่ายบัตรคืนให้ผู้ขอผ่อนชำระภาษี
(๔) บันทึกรายละเอียดหมายเลขทะเบียนรถ
ประเภทรถและงวดภาษีที่ผ่อนชำระลงในไปรษณีย์ธนาณัติ (สำหรับผู้รับนำไปรับเงิน) (แบบ ธน.๓๑ (๑))
(๕) บันทึกหรือประทับตรา ผ่อนชำระภาษีค้าง ลงบนซองเอกสารที่บรรจุซองเปล่าจ่าหน้าถึงผู้ขอผ่อนชำระภาษีและไปรษณีย์ธนาณัติ
(สำหรับผู้รับนำไปรับเงิน) (แบบ ธน.๓๑ (๑)) ก่อนส่งโดยทางไปรษณีย์รับประกันถึงสำนักงานที่รถนั้นอยู่ในความรับผิดชอบ
ภายในเวลาไม่เกิน ๕ วันทำการ นับถัดจากวันที่รับฝาก
(๖)
การโอนเงินค่าภาษีที่ผ่อนชำระในกรณีเป็นรถที่จดทะเบียนในเขตกรุงเทพมหานคร
ให้ที่ทำการไปรษณีย์สามเสนใน บางขุนเทียน ตลิ่งชัน บางนา และหนองจอก
โอนเงินเข้าบัญชีเงินฝากธนาคารของกรุงเทพมหานคร
สำหรับกรณีรถที่จดทะเบียนในเขตจังหวัดอื่นนอกจากกรุงเทพมหานคร
ให้สำนักงานขนส่งจังหวัดหรือสำนักงานขนส่งจังหวัดสาขา
แจ้งที่ทำการไปรษณีย์ที่บริษัท ไปรษณีย์ไทย จำกัด
กำหนดให้ทำหน้าที่ติดต่อการเงินกับสำนักงานขนส่งจังหวัดหรือสำนักงานขนส่งจังหวัดสาขาทราบเป็นการล่วงหน้าเพื่อดำเนินการเบิกจ่ายเงินเป็นแคชเชียร์เช็คขีดคร่อม
ACCOUNT PAYEE ONLY
เข้าบัญชีเงินฝากธนาคารของสำนักงานขนส่งจังหวัด หรือสำนักงานขนส่งจังหวัดสาขา หรือจ่ายเป็นเงินสดในกรณีที่จำนวนเงินไม่เกิน
๑๐,๐๐๐ บาท
(๗)
จัดส่งซองบรรจุใบเสร็จรับเงินที่ได้รับจากสำนักงานที่รถนั้นอยู่ในความรับผิดชอบ
โดยทางไปรษณีย์รับประกันถึงผู้ขอผ่อนชำระภาษี ภายในเวลาไม่เกิน ๕ วันทำการ
นับถัดจากวันที่ได้รับเอกสารคืนจากสำนักงานที่รถนั้นอยู่ในความรับผิดชอบ
๑๐.๓.๒
เมื่อสำนักงานที่รถนั้นอยู่ในความรับผิดชอบรับเรื่องการผ่อนชำระภาษีค้างจากที่ทำการไปรษณีย์ของบริษัท
ไปรษณีย์ไทย จำกัด แล้วให้ดำเนินการ ดังนี้
(๑) ตรวจสอบจำนวนเงินและงวดที่ผ่อนชำระตามไปรษณีย์ ธนาณัติที่ได้รับจากที่ทำการไปรษณีย์ของบริษัท
ไปรษณีย์ไทย จำกัด และออกใบเสร็จรับเงิน
(๒)
บันทึกรายการผ่อนชำระภาษีในบัญชีรายการผ่อนภาษีรถค้างชำระ
แล้วนำเสนอนายทะเบียนลงนาม พร้อมประทับตรายางชื่อ-สกุล
(๓) จัดทำบัญชีจ่ายเงินธนาณัติ
ในกรณีเป็นรถที่จดทะเบียนในเขตกรุงเทพมหานคร ให้สำนักงานที่รถนั้นอยู่ในความรับผิดชอบจัดทำบัญชีจ่ายเงินธนาณัติในประเทศแจ้งให้ที่ทำการไปรษณีย์สามเสนใน
บางขุนเทียน ตลิ่งชัน บางนาและหนองจอก แล้วแต่กรณี
เพื่อโอนเงินเข้าบัญชีเงินฝากธนาคารของกรุงเทพมหานคร
สำหรับกรณีรถที่จดทะเบียนในเขตจังหวัดอื่นนอกจากกรุงเทพมหานคร
ให้สำนักงานขนส่งจังหวัดหรือสำนักงานขนส่งจังหวัดสาขา
จัดทำบัญชีจ่ายเงินธนาณัติในประเทศแจ้งให้ที่ทำการไปรษณีย์ที่บริษัท ไปรษณีย์ไทย
จำกัด
กำหนดให้เป็นผู้จ่ายเงินไปรษณีย์ธนาณัติเพื่อจ่ายเป็นเงินสดในกรณีที่จำนวนเงินไม่เกิน
๑๐,๐๐๐ บาท หรือออกแคชเชียร์เช็คในกรณีที่จำนวนเงินเกิน ๑๐,๐๐๐ บาท (ในกรณีการขอรับเงินเป็นแคชเชียร์เช็ค
สำนักงานขนส่งจังหวัดดำเนินการได้ไม่เกินเดือนละ ๔ ครั้ง
สำนักงานขนส่งจังหวัดสาขาไม่เกินเดือนละ ๒ ครั้ง และต้องแจ้งให้ที่ทำการไปรษณีย์ที่บริษัท
ไปรษณีย์ไทย จำกัด กำหนดให้เป็นผู้จ่ายเงินไปรษณีย์ธนาณัติทราบล่วงหน้า)
(๔)
จัดส่งเอกสารการรับชำระภาษีที่ขอผ่อนไปยังผู้ขอผ่อนชำระภาษีโดยเตรียมการก่อนฝากส่งและดำเนินการทางไปรษณีย์
ดังนี้
(ก)
ใบเสร็จรับเงินค่าภาษีที่ผ่อนชำระบรรจุในซองเอกสารที่จ่าหน้าถึงผู้ขอผ่อนชำระภาษี
ปิดผนึกฝาซองให้เรียบร้อยแล้วประทับตราของกรมการขนส่งทางบกกำกับไว้ตามรอยตะเข็บ
หรือรอยต่อของซองทุกแห่ง
จากนั้นให้ใช้เทปใสปิดผนึกทับรอยต่อของซองและตราของกรมการขนส่งทางบกอีกชั้นหนึ่งให้เรียบร้อย
(ข) จัดทำใบรับฝากรวม จำนวน ๓ ชุด
เพื่อใช้เป็นหลักฐานในการฝากส่งซองตาม (ก) โดยกรอกรายชื่อ ที่อยู่ผู้รับ หมายเลขทะเบียนรถ และรายละเอียดอื่น ๆ
ที่เกี่ยวข้องในใบรับฝากรวมให้เรียบร้อย
รวมทั้งหมายเหตุในใบรับฝากรวมให้ชัดเจนด้วยว่า ส่งคืนเอกสารการชำระภาษีค้างให้ผู้ขอผ่อนชำระภาษี หรือข้อความอื่นที่มีความหมายทำนองเดียวกัน
ใบรับฝากรวมดังกล่าว
อาจใช้แบบพิมพ์ใบรับฝากรวม (ป.๔๘)
ของบริษัท ไปรษณีย์ไทย จำกัด หรือจัดทำขึ้นเอง
โดยมีรูปแบบและรายละเอียดทำนองเดียวกับใบรับฝากรวมของบริษัท ไปรษณีย์ไทย จำกัด
ก็ได้
(ค)
นำซองบรรจุเอกสารพร้อมใบรับฝากรวมไปฝากส่งเป็นจดหมายรับประกันในประเทศ ณ
ที่ทำการไปรษณีย์สามเสนใน บางขุนเทียน ตลิ่งชัน บางนา และหนองจอก แล้วแต่กรณี
ในกรณีที่เป็นรถที่จดทะเบียนในเขตกรุงเทพมหานคร และ ณ ที่ทำการไปรษณีย์ที่บริษัท
ไปรษณีย์ไทย จำกัด กำหนดให้เป็นผู้จ่ายเงินธนาณัติ
ในกรณีที่เป็นรถที่จดทะเบียนในเขตจังหวัดอื่นนอกจากกรุงเทพมหานคร
โดยไม่ต้องชำระค่าฝากส่งและให้รับต้นฉบับใบรับฝากรวมคืนเพื่อเก็บไว้เป็นหลักฐาน
เมื่อได้ทำการรับฝากเป็นที่เรียบร้อยแล้ว
(๕) การดำเนินการตามข้อ ๑๐.๓.๒ (๑) (๒) (๓) และ (๔) จะต้องดำเนินการให้แล้วเสร็จ
และส่งคืนให้ที่ทำการไปรษณีย์ของบริษัท ไปรษณีย์ไทย จำกัด ภายในเวลาไม่เกิน ๕
วันทำการ นับจากวันที่ได้รับเอกสารตามข้อ ๑๐.๓.๑ (๖)
จากที่ทำการไปรษณีย์ของบริษัท ไปรษณีย์ไทย จำกัด
๑๐.๓.๓
ในกรณีเอกสารที่จัดส่งเกิดการชำรุดหรือสูญหายในระหว่างการจัดส่งของบริษัท
ไปรษณีย์ไทย จำกัด ให้บริษัท ไปรษณีย์ไทย จำกัด
หรือพนักงานที่ได้รับมอบหมายเป็นผู้ดำเนินการเพื่อขอให้ออกเอกสารหลักฐานให้ใหม่ และหากสูญหายระหว่างการดำเนินการของนายทะเบียน
ให้สำนักงานที่รถนั้นอยู่ในความรับผิดชอบเป็นผู้รับผิดชอบตรวจสอบไปรษณีย์ธนาณัติที่สูญหายว่าได้มีการออกจริง
โดยทำหนังสือแจ้งที่ทำการไปรษณีย์ที่รับฝากเพื่อออกใบแทนไปรษณีย์ธนาณัติแทนฉบับที่สูญหาย
๑๐.๓.๔ ในการรับเงินค่าภาษีที่ผ่อนชำระทางไปรษณีย์นี้ ให้ถือว่าวันที่รับฝากไปรษณีย์ธนาณัติที่ปรากฏในไปรษณีย์ธนาณัติ
(สำหรับผู้รับนำไปรับเงิน) (แบบ ธน.๓๑ (๑)) เป็นวันที่ได้ชำระภาษีที่ขอผ่อนต่อนายทะเบียนแล้ว
๑๐.๔ การรับชำระภาษีที่ขอผ่อนผ่าน
ธ.ก.ส.
๑๐.๔.๑ เมื่อ ธ.ก.ส. ได้รับเรื่องขอผ่อนชำระภาษีค้างพร้อมบัตรรายการผ่อนภาษีรถค้างชำระแล้ว
ให้ ธ.ก.ส.
ดำเนินการ ดังนี้
(๑) ตรวจสอบจำนวนเงินและงวดที่ขอผ่อนชำระ
หากมีงวดที่ค้างผ่อนชำระอยู่ก่อนให้รับชำระตามลำดับของงวดที่ค้างไว้ก่อน
(๒) จัดเก็บเงินภาษีงวดที่ผ่อนชำระพร้อมออกใบรับฝากเงิน
(PAY-IN) ซึ่งระบุหมายเลขทะเบียนรถ ประเภทรถ
และงวดที่ผ่อนชำระ ให้แก่ผู้ผ่อนชำระภาษีไว้เป็นหลักฐาน
(๓) บันทึกวัน เดือน ปี ที่ชำระ และประทับตรา ผ่าน ธ.ก.ส. ในบัตรรายการผ่อนภาษีรถค้างชำระ พร้อมลงลายมือชื่อกำกับไว้
ก่อนจ่ายคืนให้กับผู้ขอผ่อนชำระภาษี
(๔)
จัดทำรายงานการรับผ่อนชำระภาษีค้างตามแบบที่กรมการขนส่งทางบกเห็นชอบ
และจัดเตรียมซองเปล่าจ่าหน้าซองถึง ธ.ก.ส. ที่รับเรื่องขอผ่อนชำระภาษีค้าง
สำหรับจัดส่งใบเสร็จรับเงินให้ผู้ขอผ่อนชำระภาษี
(๕) นำใบรับฝากเงิน (PAY-IN)
ที่ออกให้ตามข้อ ๑๐.๔.๑ (๒) และเอกสารตามข้อ ๑๐.๔.๑ (๔)
ใส่ซองพร้อมบันทึกหรือประทับตรา ผ่อนภาษีค้าง
ลงบนซองที่บรรจุเอกสารดังกล่าวก่อนส่งให้สำนักงานที่รถนั้นอยู่ในความรับผิดชอบ
ภายในเวลาไม่เกิน ๕ วันทำการ นับถัดจากวันที่ผู้ขอผ่อนชำระภาษีมาติดต่อขอชำระ
หาก
ธ.ก.ส.
ที่รับเรื่องจัดส่งเอกสารผิดหน่วยงาน ให้ ธ.ก.ส. รับเรื่องคืน
แล้วนำส่งสำนักงานที่รถนั้นอยู่ในความรับผิดชอบต่อไป
(๖) การโอนเงินค่าภาษีที่ผ่อนชำระ โดยนำเงินเข้าบัญชี
ดังนี้
(ก) รถที่จดทะเบียนในเขตกรุงเทพมหานคร
ให้โอนเงินเข้าบัญชีเงินฝากธนาคารของกรุงเทพมหานคร
(ข) รถที่จดทะเบียนในเขตจังหวัดอื่นนอกจากรุงเทพมหานคร
ให้โอนเงินเข้าบัญชีเงินฝากธนาคารของสำนักงานขนส่งจังหวัดหรือสำนักงานขนส่งจังหวัดสาขา
แล้วแต่กรณี
(๗) จัดส่งหลักฐานการโอนเงินเข้าบัญชี (แบบ 41-022)
ให้สำนักงานที่รถนั้นอยู่ในความรับผิดชอบ
(๘)
จัดส่งใบเสร็จรับเงินที่ได้รับคืนจากสำนักงานที่รถนั้นอยู่ในความรับผิดชอบให้แก่ผู้ขอผ่อนชำระภาษี
ภายในเวลาไม่เกิน ๕ วันทำการ นับถัดจากวันที่ได้รับเอกสารคืนจากสำนักงานที่รถนั้นอยู่ในความรับผิดชอบ
๑๐.๔.๒
เมื่อสำนักมาตรฐานงานทะเบียนและภาษีรถหรือสำนักงานที่รถนั้นอยู่ในความรับผิดชอบได้รับเรื่องขอผ่อนชำระภาษีจาก
ธ.ก.ส.
แล้วให้ดำเนินการ ดังนี้
(๑)
ตรวจสอบจำนวนเงินและงวดที่ผ่อนชำระภาษีจากเอกสารตามข้อ ๑๐.๔.๑ (๕) และ (๗) พร้อมออกใบเสร็จรับเงิน
(๒)
จัดทำบันทึกแจ้งผลการตรวจสอบพร้อมกรอกรายละเอียดรายการลงในต้นฉบับและสำเนาแบบรายงานการรับผ่อนชำระภาษีค้าง
แล้วส่งคืนสำเนาให้ ธ.ก.ส.
ดำเนินการโอนเงินเข้าบัญชีตามจำนวนที่ได้รับแจ้งจากเจ้าหน้าที่กรมการขนส่งทางบก
(๓)
บันทึกรายการผ่อนชำระภาษีในบัญชีรายการผ่อนภาษีรถค้างชำระ
แล้วนำเสนอนายทะเบียนลงนาม พร้อมประทับตรายางชื่อ-สกุล
(๔)
นำใบเสร็จรับเงินค่าภาษีที่ผ่อนชำระใส่ซองที่ได้รับจาก ธ.ก.ส. ปิดผนึกส่งให้ ธ.ก.ส. ที่รับเรื่อง
เพื่อส่งใบเสร็จรับเงินให้ผู้ขอผ่อนชำระภาษีต่อไป
(๕) การดำเนินการรับผ่อนภาษีตามข้อ ๑๐.๔.๒ (๑) (๒) และ (๓) จะต้องดำเนินการให้แล้วเสร็จ และจัดส่งใบเสร็จรับเงินให้ ธ.ก.ส. ภายในเวลาไม่เกิน ๕
วันทำการ นับจากวันที่ได้รับเอกสารตามข้อ ๑๐.๔.๑ (๕) จาก ธ.ก.ส.
๑๐.๔.๓
ในส่วนกลางให้สำนักมาตรฐานงานทะเบียนและภาษีรถรับเรื่องการผ่อนชำระภาษีค้างผ่าน ธ.ก.ส.
สำหรับรถที่จดทะเบียนในเขตกรุงเทพมหานครทั้งหมด และเมื่อรับชำระภาษีที่ขอผ่อนของรถที่อยู่ในความรับผิดชอบของสำนักงานขนส่งเขตพื้นที่แล้ว
ให้จัดทำและส่งรายงานการผ่อนชำระภาษีค้างต่างสำนักงานให้สำนักงานขนส่งเขตพื้นที่นั้นดำเนินการปรับปรุงรายการในบัญชีรายการผ่อนภาษีรถค้างชำระต่อไป
๑๐.๔.๔
ตรวจสอบหลักฐานการโอนเงินเข้าบัญชีให้ตรงกับจำนวนเงินในแบบรายงานการรับผ่อนชำระภาษีค้างที่เจ้าหน้าที่หน่วยงานกรมการขนส่งทางบกได้ตรวจสอบไว้แล้วในข้อ
๑๐.๔.๒ (๒)
สำหรับสำนักงานขนส่งจังหวัดสาขา
ให้จัดส่งหลักฐานการโอนเงินเข้าบัญชีเงินฝากของสำนักงานขนส่งจังหวัด
ภายในวันทำการแรกของสัปดาห์ถัดไป
๑๐.๔.๕ ในการรับเงินค่าภาษีที่ผ่อนชำระผ่าน ธ.ก.ส. นี้ ให้ถือว่าวันที่ ธ.ก.ส. รับชำระเงินค่าภาษีตามที่ปรากฏในใบรับฝากเงิน (PAY-IN) ของ ธ.ก.ส. เป็นวันที่ได้ชำระภาษีที่ขอผ่อนต่อนายทะเบียนแล้ว

ข้อ
๑๑
เมื่อผู้ขอผ่อนชำระภาษีได้ชำระเงินค่าภาษีที่ผ่อนชำระในงวดสุดท้ายเสร็จสิ้นหรือได้ผ่อนชำระภาษีที่ค้างครบถ้วนก่อนกำหนด
ให้นายทะเบียนบันทึกข้อความว่า ผ่อนชำระภาษีที่ค้างชำระทั้งหมดครบถ้วนแล้ว ลงในสำเนาหนังสือแสดงการจดทะเบียนรถ และหนังสือแสดงการจดทะเบียนรถ (ถ้ามี) และลงนามพร้อมประทับตรายางชื่อ-สกุลกำกับไว้

ข้อ
๑๒
ให้ผู้อำนวยการสำนักมาตรฐานงานทะเบียนและภาษีรถ
ผู้อำนวยการส่วนทะเบียนรถขนส่ง ผู้อำนวยการสำนักงานขนส่งเขตพื้นที่
ขนส่งจังหวัดหรือหัวหน้าสำนักงานขนส่งจังหวัดสาขา
มีอำนาจพิจารณาเปลี่ยนแปลงจำนวนเงิน จำนวนงวดที่ขอผ่อนชำระจากที่ตกลงไว้เดิม

ข้อ
๑๓ ให้รองอธิบดี (ฝ่ายปฏิบัติการ) กรมการขนส่งทางบก รักษาการตามระเบียบนี้


ประกาศ ณ วันที่ ๒๙
สิงหาคม พ.ศ. ๒๕๔๖
ปิยะพันธ์ จัมปาสุต
อธิบดีกรมการขนส่งทางบก








พรพิมล/พิมพ์
๑๒ มกราคม ๒๕๔๗

ทรงยศ/อรรถชัย/ตรวจ
๑๕ มกราคม ๒๕๔๗

โชติกานต์/ปรับปรุง
๘ ตุลาคม ๒๕๕๘


























[๑] ราชกิจจานุเบกษา เล่ม ๑๒๐/ตอนที่
๙๓/หน้า ๑๗/๒๐ พฤศจิกายน
๒๕๔๖